Alina Gorghiu: UDMR a avut o atitudine echilibrată de multe ori/ Sunt optimistă că niște discuții așezate vor duce la rezultate pozitive

Luni seară, în contextul rupturii alianței PSD-ALDE, senatorul PNL Alina Gorghiu a făcut declarații la Digi24, spunând că liberalii își asumă guvernarea și vorbind despre un posibil dialog PNL-UDMR.

Gorghiu a spus despre UDMR că ”a avut o atitudine echilibrată de multe ori” și că s-a opus anumitor decizii și propuneri legislative ale PSD. Totodată, Gorghiu a mai spus că este optimistă cu privire la eventuale discuții pe care PNL ar putea să le aibă împreună cu UDMR și alți colegi parlamentari:

”Sunt optimistă că niște discuții echilibrate, așezate, pornind de la nevoia de a depăși această criză politică, vor duce la rezultate pozitive, nu doar cu colegii din UDMR, ci și cu colegii din alte partide”, a mai spus senatorul liberal.

Despre Mircea Diaconu, Gorghiu a spus că este o soluție de compromis sub care Ponta și Tăriceanu și-au ascuns eșecul pe care l-ar fi înregistrat la alegerile prezidențiale dacă ar fi candidat: ”Mircea Diaconu e o soluție de compromis, pentru a-și scăpa cojocul după alegerile prezidențiale. Nu cred că Tăriceanu ar fi avut vreun succes de răsunet la aceste alegeri”.